《评书》
宋代·陈宓

我非识字空有志，丱角已探翰墨场。
于今四十竟何益，聊取上代资平章。
率更清峭骨骼坚，云厌古柏微春阳。
虞君态度绝可爱，皎皎玉女乘鸾翔。
褚君妍姿媚人眼，晚岁亦复兀老苍。
薛君风味宁不好，未免籍湜屡仆僵。
太宗天性好儒翰，右军墨宝三千张。
君臣刻意事摹仿，往往一造夫子堂。
终然却视不可及，长松贞洁白玉刚。
以言其体莫减增，以言其健不屈强。
以言其肌不露骨，以言其媚中含霜。
仙人溷迹在尘世，欲自揜晦终遗光。
岂如今人作潇洒，曼肤平胁施罗裳。
安得刀圭换凡骨，飞上青天原此术。

作者简介：（1171—1230）宋兴化军莆田人，字师复，号复斋。陈定弟。少从朱熹学。历泉州南安盐税，知安溪县。宁宗嘉定七年，入监进奏院，上书言时弊，慷慨尽言。迁军器监簿，又上言指陈三弊。出知南康军，改南剑州，救灾济民，多有惠政。后以直秘阁主管崇禧观。有《论语注义问答》、《春秋三传抄》、《读通鉴纲目》、《唐史赘疣》等。